Ghidul pentru înființarea grupurilor de producători, în consultare publică
Agenția pentru Finanțarea Investițiilor Rurale (AFIR) a anunțat într-un comunicat lansarea în consultare publică a Ghidului Solicitantului pentru înființarea grupurilor de producători în sectorul agricol sau pomicol. Activitatea e finanțată în cadrul Planului Strategic 2023 – 2027, prin intervenția DR-33.
Perioada de consultare publică se desfășoară timp de 10 zile calendaristice începând cu data de 5 martie 2024, până pe 16 martie 2024. Toți cei interesați să transmită propuneri sau observații privind Ghidul solicitantului sunt încurajați să trimită feedback-ul lor la adresa de e-mail consultare@afir.info.
Acest program de finanțare oferă sprijin 100% nerambursabil pentru grupurile de producători din sectorul agricol și pomicol, recunoscute de Ministerul Agriculturii și Dezvoltării Rurale. Finanțarea acordată nu poate depăși 10% din valoarea producției comercializate în primii cinci ani de la recunoaștere și suma maximă este de 100.000 euro/an.
Sprijinul financiar se acordă sub formă de sumă forfetară, degresiv, plătită în tranșe anuale, pentru o perioadă de maximum 5 ani de la data recunoașterii grupului de producători, în baza unui plan de afaceri.
Cheltuielile eligibile sunt cele necesare înființării și funcționării grupurilor de producători din sectorul agricol și pomicol, prevăzute în cererea de finanțare și planul de afaceri, mai transmite AFIR în comunicat.
Ghidul solicitantului este disponibil pe pagina oficială a Agenției pentru Finanțarea Investițiilor Rurale, la secțiunea Comunicare/Dezbatere publică.
AFIR anunță și fonduri europene pentru infrastructura de irigații
Anterior, AFIR anunța că peste 400 de milioane de euro sunt disponibili din fonduri europene pentru modernizarea infrastructurii de irigaţii din România, iar solicitanţii pot depune cererile de finanţare începând din 15 martie 2024.
Cererile de finanţare pentru modernizarea infrastructurii de irigaţii finanţate prin intermediul intervenţiei DR-25 din cadrul Planului Strategic pentru Politica Agricolă Comună 2023 – 2027 se depun online prin intermediul paginii oficiale de internet a Agenţiei, în perioada 15 martie 2024, ora 9:00 – 15 iulie 2024, ora 16:00.
Potrivit AFIR, valoarea maximă a finanţării care se poate obţine pentru modernizarea sistemelor de irigaţii este de 1,5 milioane de euro/beneficiar, iar sprijinul public este de 100% nerambursabil raportat la costurile eligibile.
Pragul de calitate lunar pentru prima etapă de depunere a sesiunii (15 martie – 14 aprilie 2024) este de 90 de puncte, ulterior acesta scade treptat, până la pragul minim de 40 de puncte aferent ultimei etape lunare (15 iunie – 15 iulie 2024).